ET Euroopa Liidu Teataja C 62/3

Sloveenia riiklik menetlus piiratud lennuliiklusõiguste eraldamiseks

2010/C 62/03

Vastavalt määruse Euroopa Parlamendi ja nõukogu 29. aprilli 2004. aasta määruse (EU) nr 847/2004 (lennuliikluse lepingute läbirääkimise ja rakendamise kohta liikmesriikide ja kolmandate riikide vahel) (1) artiklile 6 avaldab Euroopa Komisjon järgneva riikliku korra liiklusõiguste jagamise kohta ühenduse asjaomaste lennuettevõtjate vahel, juhul kui liiklusõigused on piiratud kolmandate riikidega sõlmitud lennuliikluse lepingute tõttu.

Riigihaldusseaduse artikli 74 (Sloveenia Vabariigi Teataja nr 113/05 – ametlik konsolideeritud tekst, nr 126/07 – ZUP-E ja nr 48/09) ja lennundusseaduse artikli 81 (Sloveenia Vabariigi Teataja nr 113/05 – ametlik konsolideeritud tekst ja nr 33/09) kohaselt avaldab transpordiminister

LIIKLUSÕIGUSTE ERALDAMISE MENETLUSE EESKIRJAD

Artikkel 1

Kohaldamisala

1. Käesolevates eeskirjades määruse (EÜ) nr 847/2004 rakendamiseks on sätestatud liiklusõiguste eraldamise menetlus juhuks, kui Sloveenia Vabariik sõlmib kahepoolse õhutranspordilepingu, lepib kokku muudatused lepingus või selle lisades ning nende alusel piiratakse liiklusõigusi või liiklusõigusi kasutavate ühenduse lennuettevõtjate arvu.

2. Käesolevate eeskirjade kohaldamisel ei käsitata Euroopa Parlamendi ja nõukogu 24. septembri 2008. aasta määruse (EÜ) nr 1008/2008 (ühenduses lennuteenuste osutamist käsitlevate ühiseeskirjade kohta (uuesti sõnastatud)) (2) artiklite 16–18 kohase avaliku teenindamise kohustust piiratud liiklusõigusena.

Artikkel 2

Liiklusõigused ja lennuettevõtjate kohustus neid õigusi kasutada

1. Teavet liiklusõiguste ning nende kasutamise kohta lennuliinidel Sloveenia Vabariigi ja selliste ELi väliste riikide vahel, kellega Sloveenia Vabariik on sõlminud õhutranspordilepingud, võib saada transpordiministeeriumist (edaspidi: „ministeerium”), eelkõige selle peakontoritest või ministeeriumi veebilehelt (http://www.mzp.gov.si/).

2. Ministeerium avaldab liiklusõigusi käsitlevate kavandatud läbirääkimiste üksikasjad eelmises lõikes osutatud veebilehel.

3. Ühenduse lennuettevõtjad, kes on huvitatud lennuteenuste osutamisest piiratud liiklusõigusega lennuliinidel või lennuliinidel Sloveenia Vabariigi ja selliste ELi väliste riikide vahel, kellega Sloveenia Vabariik ei ole sõlminud õhutranspordilepingut, võivad ministeeriumile teatada oma kavatsustest ja taotlustest. Ministeerium võtab selliseid taotlusi arvesse õhutranspordilepingute sõlmimisega seotud läbirääkimistel.

Artikkel 3

Litsentsitaotlused

1. Kui ühenduse lennuettevõtja väljendab huvi piiratud liiklusõigusega lennuliinil kasutamata veomahu vastu, avaldab ministeerium konkursikutse, kutsudes esitama taotlusi, et saada litsentsid (edaspidi: „litsentsid”) liiklusõiguste kasutamiseks piiratud liiklusõigusega lennuliinidel. Konkursikutse saadetakse elektrooniliselt kõigile ühenduse lennuettevõtjatele, kes teenindavad Sloveenia Vabariigi territooriumile suunduvaid ja/või Sloveenia Vabariigi territooriumilt lähtuvaid lennuliine ning kes on küsinud teavet kasutamata veomahu kohta. Kõnealune konkursikutse avaldatakse käesolevate eeskirjade artikli 2 lõikes 1 osutatud veebilehel. Selles täpsustatakse kirjalike taotluste esitamise tähtaeg, mis on vähemalt 15 päeva.

2. Kirjalikud litsentsitaotlused peavad sisaldama vähemalt järgmisi dokumente ja teavet:

a) lennutegevusloa koopia;

b) lennuettevõtja kavandatava õhutransporditeenuse osutamise kirjeldus (lendude arv nädalas, õhusõiduki tüüp, kõikvõimalikud vahemaandumiskohad, aastaringne või hooajaline teenus);

c) teenuste osutamise kavandatud kestus;

d) transporditeenuse liik (reisijate- või kaubavedu või muu);

e) transporditeenuste ja klienditoe kättesaadavus (piletimüügi võrgustik, internetipõhised tugiteenused jne);

f) üksikasjad kõikide ümberistumisega transporditeenuste kohta;

g) iga liini suhtes kehtestatud hinnapoliitika.

3. Sloveenikeelsed kirjalikud taotlused esitatakse ministeeriumile lõikes 1 kindlaksmääratud tähtajaks.

4. Kui litsentsi kehtivusaeg on lõppenud või litsents on kehtetuks tunnistatud või vaba veomaht ilmneb mõnel muul moel, algatatakse lõikega 1 ettenähtud menetlus.

5. Olenemata käesolevate, teavitamist käsitlevate eeskirjade muudest sätetest, saab ministeerium ex officio teavet faktide kohta, mille üle peetakse arvestust ministeeriumi enda ametlikes dokumentides, ning faktide kohta, mille üle peetakse arvestust Sloveenia muu pädeva ametiasutuse või Sloveenia riigiasutuse ametlikult volitatud asutuse ametlikes dokumentides.

Artikkel 4

Liiklusõiguste kasutamise litsents

1. Pärast reisijate- ja/või kaubaveoteenuse esialgset hinnangut ning võttes arvesse konkurentsi edendamist ja ühenduse transpordi tasakaalustatud arengut, annab minister olemasolevate transpordiõiguste kohaselt litsentsi valitud taotlejale, kes vastab tingimustele. Litsentsi kehtivusaeg on vähemalt üks transpordihooaeg ning kõige rohkem kolm aastat, kui rahvusvahelises kokkuleppes ei ole sätestatud teisiti.

2. Olemasolevate transpordiõiguste kohaselt on liiklusõiguste kasutamiseks valitud huvitatud isik lennuettevõtja, kes kõige paremini vastab järgmistele kriteeriumidele:

— õhutransporditeenuse nõudluse täitmine (segateenused või kaubavedu, otsesed või vahemaandumistega teenused, lendude sagedus, lennupäevad);

— hinnapoliitika (eelkõige piletite hinnad, hinnasoodustused ja muud kohandused);

— teenuse kvaliteet (eelkõige õhusõiduki ruumilahendus, piletite vahetatavus ja üldsusele avatud müügipunktide võimalik olemasolu);

— panus konkurentsi piisava taseme tagamisse;

— teenuse alustamise kavandatav kuupäev;

— teenuse jätkusuutlikkuse tagatised;

— ühenduse lennuettevõtjate turuosa areng asjaomasel kahepoolsel lennuliinil;

— kasutatavate õhusõidukite keskkonnasõbralikkus, eriti seoses mürasaastega.

Arvesse võidakse võtta ka järgmisi kriteeriume:

— reisijatele pakutavate jätkulendude väljatöötamine;

— täidetud taotluse kuupäev;

— panus ruumiplaneerimisse;

— turismi arendamise võimalused Sloveenias;

— õhusõidukite sobivus teenindatavate Sloveenia lennujaamade jaoks;

— lennuettevõtja staatus seoses lennuväljatasude ja aeronavigatsiooniteenuste tasudega Sloveenias;

— sloveenikeelse müügiteenuse olemasolu.

3. Kui asjaomast lennuliini soovib teenindada mitu lennuettevõtjat, korraldab ministeerium avaliku arutelu, milles võivad osaleda kõik taotlejad. Kui korraldatakse avalik arutelu, ei anna ministeerium asjaomasel lennuliinil transpordiõiguste kasutamise litsentsi välja enne, kui kõik taotlejad on saanud arutelu protokolli kirjaliku koopia ning protokolli võimalike ebatäpsuste kohta märkuste esitamise tähtaeg on möödunud.

4. Piiratud transpordiõiguste eraldamise menetlus toimub üldisi haldusmenetlusi reguleeriva õiguse kohaselt ning otsus litsentsi andmise kohta avaldatakse ministeeriumi veebilehel.

5. Lennundust reguleeriva õiguse kohaselt on huvitatud isikutel õigus kaevata ministeeriumi avaldatud otsuse peale. Kaebuse esitamise puhul avaldatakse kaebuse kohta tehtud lõplik otsus ministeeriumi veebilehel.

Artikkel 5

Litsentside uus hindamine

1. Ministeerium kontrollib käesolevate eeskirjade artikli 4 kohaselt antud õiguste kasutamist ning teostab igal aastal piiratud transpordiõiguste tõhusa kasutamise analüüsi, millest võivad osa võtta kõik valikumenetluses osalenud lennuettevõtjad. Kui leitakse, et transpordiõigusi ei ole tõhusalt kasutatud, hinnatakse välja antud litsentsi uuesti.

2. Litsentsi hinnatakse uuesti ka sellise ühenduse lennuettevõtja taotluse puhul, kes teenindab Sloveenia Vabariigi territooriumile suunduvaid ja/või Sloveenia Vabariigi territooriumilt lähtuvaid lennuliine. Sellistel juhtudel ei saa uuesti hindamine toimuda enne kolme aastat pärast litsentsi väljaandmist või eelmist uuesti hindamist.

3. Litsentsi omanikke teavitatakse igast uuesti hindamisest. Teatised uuesti hindamise kohta avaldatakse ministeeriumi veebilehel. Teatistes peab olema märgitud tähtaeg, millal litsentsiga hõlmatud liiklusõigustest huvitatud ühenduse lennuettevõtjad peavad esitama oma litsentsitaotlused juhul, kui litsents on uuesti hindamise tõttu tühistatud.

4. Kui litsentsi hinnatakse lõike 2 kohaselt uuesti, kohaldatakse käesolevate eeskirjade artikli 3 lõikeid 2 ja 3 ning artiklit 4 sellisel viisil, et see ei mõjuta olemasolevat litsentsi, tingimusel et litsentsiga hõlmatud liiklusõigusi on kasutatud tõhusalt ning Euroopa Ühenduse konkurentsieeskirjade ja Sloveenia vastavate õigusaktide kohaselt.

Artikkel 6

Litsentside kehtetuks tunnistamine, tühistamine ja piiramine

1. Kui väljaantud litsentsiga hõlmatud teenus:

— ei alga transpordiperioodil, mille algus on transporditeenuse alguskuupäevana määratletud kuupäevale järgneval päeval või

— lõpeb ning seda ei pikendata kahe järgmise transpordiperioodi jooksul ning

kui litsentsiomanik ei tõesta ministeeriumi kehtestatud piisava pikkusega tähtaja jooksul, et kõnealune täitmatajätmine või katkestamine on tingitud temast sõltumatutest asjaoludest, tunnistatakse litsents kehtetuks.

2. Litsents tunnistatakse kehtetuks ka siis, kui litsentsi omanik teatab ministeeriumile kirjalikult, et ta ei kavatse litsentsiga hõlmatud liiklusõigusi kauem kasutada või et lennuettevõtjal ei ole enam kehtivat lennutegevusluba või muid õhutransporditeenuste osutamiseks ametlikult nõutavaid dokumente.

3. Ministeerium tunnistab litsentsi kehtetuks lõplikult või kindlaksmääratud ajavahemikuks või piirab litsentsiga hõlmatud tegevusi, kui litsentsi omanik:

— ei osuta õhutransporditeenuseid vastavalt antud litsentsi tingimustele või

— ei täida litsentsi väljaandmise aluseks oleva õhutranspordilepingu tingimusi või muid rahvusvahelisi kohustusi või

— ei täida liiklusõiguste kasutamise reguleerimiseks nõutavaid tingimusi või

— ei osuta ajakavale vastavaid õhutransporditeenuseid.

Artikkel 7

Üleminekusäte

Olenemata käesolevate eeskirjade artikli 5 lõigete 1 ja 2 sätetest, on enne käesolevate eeskirjade jõustumist välja antud litsentside uuesti hindamine võimalik pärast käesolevate eeskirjade jõustumisele järgneva kolmeaastase ajavahemiku möödumist.

Artikkel 8

Jõustumine

Kõnealused eeskirjad jõustuvad viieteistkümnendal päeval pärast nende avaldamist Sloveenia Vabariigi Teatajas.

Nr 007-208/2006/20 Ljubljana, 26. oktoober 2009 EVA 2009-2411-0063 Patrick VLAČIČ transpordiminister

(1) ELT L 157, 30.4.2004, lk 7.

(2) ELT L 293, 31.10.2008, lk 3.